Pónin nyert a vágtautánpótlás
A Nemzeti Vágta gyermekügyességi versenyére, a Vágtajátékokra kilenc gyerek kapott meghívást, közülük kettő Nádasdon lovagol. Egy nagyatádi lovassal kiegészült háromfős csapatuk megnyerte a versenyt.
Tizenkettedik alkalommal rendezték meg hétvégén a magyar tradíciókra épülő, történelmi hangulatú lovasversenyt, a Nemzeti Vágtát, amit ezúttal Kazinczy Lajos honvéd ezredes emlékének ajánlottak. A Nemzeti Vágtán a győztes ló és lovasa az Arany Sarkantyú díjat viheti haza, az őt benevező önkormányzat pedig 5 millió forintot kap, és egy évig őrizheti a Nemzeti Vágta vándorszablyáját. Mindez, a mintegy 72 induló közül – akárcsak tavaly – idén is Nagy Arnoldnak, a vajdasági Temerin lovasának és Fantázia nevű lovának sikerült, vasi versenyző idén nem volt az indulók között.

A kétnapos fővárosi lovas ünnep azonban nem csak a Nemzeti Vágta futamaiból áll, hiszen ilyenkor a határon innen és határon túlról érkező lovasok két teljes napra veszik birtokba a Hősök terét és környékét, hogy aztán üldözzék egymást a fogatok, versenyezzenek a legkisebbek, lovas felvonulásokat tartsanak, vagy éppen ügyességi feladatokat oldjanak meg. Ez utóbbi esetében már volt vasi érintettség. Simon Máté, a nádasdi Hétdombi Lovaspark Sportegyesület vezetője pár héttel ezelőtt kapott egy telefonhívást, miszerint két résztvevőt dele­gálhat a Vágtajátékok elnevezésű gyereklovas versenyre, amit a Nemzeti Vágta második napján, vasárnap reggel rendeznek. Ő a tízéves Geller Petrát – aki gyermekügyességi versenyen nehéz kategóriában országos bajnok – és a kilencéves Baki Bencét – aki hasonló kategóriában második lett legutóbb a Dunántúlon – választotta, akik már a tavalyi lovaglásnépszerűsítő nemzeti vágtás eseményen, A jövő vágtáján is részt vettek, ami egy történelmi pónilovas felvonulás volt 110 résztvevővel. A mostani pónilovaglás azonban verseny volt, amire az egész országból mindössze kilenc kiváló gyereklovas kapott meghívást. A kilenc gyereknek kellett három háromfős csapatot alkotnia, így a nádasdiakhoz csatlakozott – sorsolás útján – a tízéves nagyatádi lovas, Stoff Sára is.

A három csapatot – piros, fehér, zöld, ez utóbbiak voltak a mieink – egyszerre indították, és mindenkinek három feladatot kellett teljesíteni: első körben szlalomozni, majd egy műbika fejéről bambuszrúddal leszedni egy koszorút és a megadott helyre letenni, végül pedig egy kapun átlovagolni. Értelemszerűen az a csapat nyert, ahol a leggyorsabban teljesítették a feladatokat. Simon Máté csapatánál rosszul indultak a dolgok, ugyanis az ő versenybírójuk jó tíz másodperccel később indította el a stoppert, mint kellett volna, ráadásul Sára – bár hibátlanul lovagolt – kissé óvatos volt és lassúnak bizonyult. Másodikként Bence indult, aki pedig olyan gyors tempót vett, hogy lova nem tudta követni a pályát, ezért vissza kellett mennie, amiért négy hibapont járt. Mindegyik csapat hibázott, ezért csak az volt a kérdés, hogy sikerül-e behozni az elvesztegetett időt. Petrának sikerült, olyannyira, hogy megnyerték a versenyt. Sára, Bence és Petra érmet, lovaik szalagot kaptak.

Simon Máté a gyerekeknek azt tanácsolta, hogy bármi történik, összpontosítsanak, és ne izguljanak túlságosan, mert a lovak átveszik a feszültséget, márpedig ez egy idegen környezetben különösen veszélyes lehet. A Nemzeti Vágta helyszíne minden tekintetben sajátos versenyszituációt teremt, itt közelebb állnak a nézők, mint más versenyen, hangos zene szól, mások a színek, a szagok, ami hatással van lovasra, lóra egyaránt. Izgulás azonban leginkább csak az eredményhirdetésnél volt, nem gondolták volna, hogy nyerni fognak, nagyon örültek, amikor megtudták, hogy mégis győztek.
gyermekügyességi verseny nemzeti vágta